سەمیر عەبدولعەزیز نەجم

سەمیر عەبدولعەزیز ئەلنەجم سیاسەتمەدارێکی عێراقییە. دەرچووی کۆلێژی یاسایە و لە سەردەمی سەرۆککۆماری پێشوو سەددام حوسێن چەندین پۆستی باڵای ھەبووە، باڵیۆزی عێراق بووە لە میسر و ئیسپانیا و تورکیا و ڕووسیا. جێگری سەرۆکی دیوانی سەرۆکایەتی و دواتر ئەندامی سەرکردایەتی ھەرێمیی حیزبی بەعس بووە، تا ساڵی ٢٠٠٣ بەرپرسی ڕێکخستنەکانی پارێزگاری دیالەی ئەو حیزبە بووە. دوا کەس بوو کە پێش داگیرکردنی عێراق پۆستی وەزیری نەوتی بەدەستھێناوە، لە مانگی یەکی ساڵی ٢٠٠٣ لە دوای عامر محەممەد ڕەشید.

 ژیان 
لە ساڵی ١٩٣٧ لە بەغدا لە خێزانێکی دێرینی عەرەبی سوننە لەدایکبووە کە خاوەن پێگەیەکی کۆمەڵایەتی دیار بوون و ڕەچەڵەکیان دەگەڕێتەوە بۆ شاری عانە. باوکی لە فەرمانگەی باج وەک خەمڵێنەری باج کاری دەکرد، ھەروەھا بازرگانی قوماش و بۆیاخ و بەڵێندەرایەتی گشتی بوو. دایکیشی لە ھۆزی عزەی ئەجوودییە. خێزاندارە و چوار برای ھەیە بە ناوەکانی (تاریق، حوسام، فارووق، ڕیاز). لە منداڵیدا، ماڵیان لە ناوچەی ئەعزەمییە بووە.

لە ساڵی ١٩٥٩ دوای بەشداریکردنی لەگەڵ سەددام حوسێن و ھاوڕێ بەعسییەکانی لە ھەوڵی تیرۆرکردنی عەبدولکەریم قاسم، دەستگیرکرا. لەکاتی ھەوڵەکەدا بریندار بوو و دواتر لە مردن ڕزگاری بوو، قاسمیش لێی خۆشبوو لەگەڵ ھاوڕێکانی.

دوای داگیرکردنی عێراق لەلایەن ئەمریکا و ھێزە ھاوپەیمانەکانەوە لە ساڵی ٢٠٠٣، وێنەکەی وەک کارتی چواری سپەید لەناو کارتەکانی یاریکردنی داواکراوانی عێراقدا دانرا. سامانە دارایییەکانی دۆزرانەوە و بەپێی بڕیاری ١٤٨٣ی ئەنجومەنی ئاسایشی نەتەوە یەکگرتووەکان، بە «بەرپرسێکی باڵا» دانرا و ئەو سامانانە گواسترانەوە بۆ سندووقی گەشەپێدانی عێراق.

لە نیسانی ٢٠٠٣ لە نزیک مووسڵ لەلایەن ھێزەکانی پێشمەرگەوە دەستگیرکرا. ئێستا لە زیندانی ناوچەی کازمییەیە کە پێی دەوترێت (شوعبەی پێنجەم) و لە سەردەمی سەددام حوسێندا فەرمانگەی ھەواڵگری بووە. لە ٢٦ی تشرینی یەکەمی ٢٠١٠ سزای زیندانی ھەتاھەتایی و دەستبەسەرداگرتنی سەروەت و سامانی گوازراوە و نەگوازراوەی بەسەردا سەپێنرا.

 سەرچاوەکان 

 سەرچاوەکان 

پۆل:لەدایکبووانی دەیەی ١٩٣٠
پۆل:زیندووان